R79,3 m. vir Gupta-koerant 'deel van staatskaping' in VS | Netwerk24
Deur Marietjie Gericke 11 September 2018 22:02
Die R79,3 miljoen wat die Vrystaatse regering aan die Guptas se koerant, The New Age, gegee het, is 'n voorbeeld van hoe hulle die Vrystaatse regering gekaap het, het Mmusi Maimane, leier van die DA, Dinsdag in Bloemfontein gesê.
Die Zondo-kommissie van ondersoek na staatskaping moet dit ondersoek en die Valke moet dit verder voer.
"Wat nou ná die Zondo-kommissie moet gebeur, is dat die strafregstelsel stelselmatig teen die verskillende rolspelers optree sodat die skuldiges aan die pen kan ry."
Mmusi Maimane, leier van die DA, voor die verflenterde en geplunderde Ramkraal-tronkgebou, 'n erfenisskat uit Bloemfontein se verlede.Foto: Mlungisi Louw
Hy sê as al die korruptes in die ANC in hegtenis geneem en in die tronk gestop kan word, sal daar geen korrupsie meer wees nie.
Toe The New Age gestig is, het die DA gesê dit is niks anders nie as 'n propaganda-masjien wat die ANC saam met die Guptas geskep het nadat hulle by die destydse apartheidsregering geleer het hoe om dit te doen.
"Die apartheidsregering het ook sy eie koerante op die been gebring wat hul eie propaganda versprei het toe niemand hulle meer wou glo nie."
Die DA het vir regerings soos dié van Ace Magashule, voormalige Vrystaatse premier, gevra: "As julle regtig die beste mense in vakatures wil aanstel, hoekom adverteer julle in 'n koerant soos The New Age, wat nie sy sirkulasiesyfers laat oudit nie?" Getrou aan sy arrogante aard het hulle nie die vrae beantwoord nie.
Hy sê die Vrystaat se webwerf-skandaal het meer gekos as die geld wat die ANC-beheerde regering aan die Vrystaatse boeregemeenskap vir droogtehulp gegee het.
Volgens hom is 'n stem vir die ANC soos om 'n kredietkaart vir 'n alkoholis te gee. Hy hou aan met drink.
"Die ANC is 'n korrupte kliek, 'n Ponzi-skema. Ons sien dit onder meer in die korrupsie-ondersoeke van R18 miljard in die Johannesburg-metro."
Die patronaatskappe van korrupte kaderontplooiing wat die ANC op die been gebring het, ook in munisipaliteite, wys dat dié party geen respek vir die inwoners het nie en nie vertrou kan word nie.
Meer oor: The New Age | Mmusi Maimane | Vrystaat | Ondersoek Na Staatskaping | Zondo-Kommissie | Staatskaping